Document ID: 32007D0421

KOMISSION PÄÄTÖS,
tehty 14 päivänä kesäkuuta 2007,
jäsenvaltioiden neuvoston direktiivin 94/57/EY mukaisesti ilmoittamia tunnustettuja järjestöjä koskevan luettelon julkaisemisesta tehdyn päätöksen 96/587/EY kumoamisesta
(tiedoksiannettu numerolla K(2007) 2379)
(ETA:n kannalta merkityksellinen teksti)
(2007/421/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista 22 päivänä marraskuuta 1994 annetun neuvoston direktiivin 94/57/EY (1) ja erityisesti sen 4 artiklan 4 kohdan,
sekä katsoo seuraavaa:
(1)
Komission päätöksessä 96/587/EY (2) luetellaan laitokset, jotka jäsenvaltiot ovat hyväksyneet direktiivin 94/57/EY mukaisesti.
(2)
Direktiivin 94/57/EY 4 artiklan 5 kohdan mukaan niiden laitosten hyväksynnät pysyvät voimassa, jotka 22 päivänä tammikuuta 2002 oli jo hyväksytty mainitun direktiivin nojalla.
(3)
Komission päätöksellä 2005/623/EY (3) Hellenic Register of Shipping -laitoksen määräaikaista hyväksyntää jatkettiin kolmella vuodella ja sen vaikutukset rajattiin koskemaan Kreikkaa ja Kyprosta.
(4)
Komission päätöksellä 2006/382/EY (4) Hellenic Register of Shipping -laitoksen määräaikainen hyväksyntä ulotettiin koskemaan myös Maltaa.
(5)
Komission päätöksellä 2006/660/EY (5) Polish Register of Shipping -laitokselle myönnettiin kolmeksi vuodeksi määräaikainen yhteisön hyväksyntä ja sen vaikutukset rajattiin koskemaan Kyprosta, Liettuaa, Maltaa, Puolaa, Slovakiaa ja Tšekkiä.
(6)
Sen vuoksi olisi kumottava vanhentunut päätös 96/587/EY ja julkaistava säännöllisin väliajoin Euroopan unionin virallisessa lehdessä ajantasainen luettelo direktiivin 94/57/EY mukaisesti hyväksytyistä laitoksista,
ON TEHNYT TÄMÄN PÄÄTÖKSEN:
1 artikla
Kumotaan päätös 96/587/EY.
2 artikla
Energian ja liikenteen pääosaston pääjohtajan on julkaistava Euroopan unionin virallisessa lehdessä vuosittain 1 päivään heinäkuuta mennessä ajantasainen luettelo direktiivin 94/57/EY mukaisesti hyväksytyistä laitoksista.
3 artikla
Tämä päätös on osoitettu kaikille jäsenvaltioille.
Tehty Brysselissä 14 päivänä kesäkuuta 2007.

Labels: 10
8